Ագաթա Քրիստին դեռևս կյանքի օրոք եղել է ամենահաճախ էկրանավորվող հեղինակներից մեկը, և նրա դասական դետեկտիվներն այսօր էլ ոչ պակաս գրավիչ են թվում կինոարտադրողներին։ 20th Century Fox ընկերությունը հոլիվուդյան ճանաչված դերասան և ռեժիսոր Բեն Աֆլեքին առաջարկել է էկրանավորել Քրիստիի առավել հայտնի ստեղծագործություններից մեկը՝ «Մեղադրական կողմի վկան»։ Այս ստեղծագործության լավագույն էկրանավորման հեղինակը ամերիկյան կինոյի դասական Բիլլի Ուայլդերն է, ում՝ 1957թ-ին նկարահանած համանուն ֆիլմը «Օսկարի» էր ներկայացվել վեց անվանակարգում, արժանացել էր «Ոսկե գլոբուսի» և այլ մրցանակների։ Ուայլդերի ֆիլմում գլխավոր դերերում հանդես էին եկել Մառլեն Դիտրիխը, Չառլզ Լոութոնը և Թայրոն Փաուերը։